Tasoitusmäärätyöryhmä

Asettaminen	
	Sosiaali- ja terveysministeriö on tänään asettanut työryhmän, jonka tehtävänä on valmistella ehdotus vahinkovakuutusyritysten tasoitusmääräjärjestelmän uudistamiseksi	

Toimikausi	
	15.11.2007 - 31.3.2008 	

Tausta	
	Tasoitusmääräjärjestelmän tarkoituksena on tasata vakuutusyhtiön vakuutusteknistä tulosta eri vuosien välillä. Suomessa on ollut käytössä vahinkovakuutusyhtiöille pakollinen tasoitusmääräjärjestelmä 1950-luvulta lähtien. Nykyisen tasoitusmääräjärjestelmän perusperiaatteet ovat peräisin 1980-luvun alusta.

EU:n nykyisten, hyvin pelkistettyjen, toimintapääomavaatimusten lisäksi Suomessa on kansallisesti käytössä vakuutus- ja sijoituskannan riskillisyyden huomioiva ns. solvenssitesti, jota käyttäen lasketaan minimivaatimus ja tavoiteraja vakuutusyhtiön vakavaraisuuspääomalle ( toimintapääoman ja tasoitusmäärän yhteismäärä). Tasoitusmäärän minimivaatimus  määräytyy solvenssitestin kautta. Jos yhtiön toimintapääoma ylittää vakavaraisuuspääoman vähimmäismäärän, voi tasoitusmäärä olla nolla. Lisäksi tasoitusmäärälle määritellään tavoitevyöhyke ja maksimimäärä. EU:ssa vaaditaan tasoitusmäärän muodostaminen vain luottovakuutuksen osalta. Suomen lisäksi monilla muilla EU-mailla on kuitenkin omat joitakin muita lajeja koskevat tasoitusmääräjärjestelmänsä.

EU:ssa on menossa vakuutusyhtiöiden vakavaraisuusvaatimusten uudistamishanke (Solvenssi II). Tämä tulee vaikuttamaan myös Suomen kansallisiin tasoitusvastuuta koskeviin sääntöihin. Uusi vakavaraisuusjärjestelmä sisältää kaksi pääomavaatimusta: vakavaraisuuspääomavaatimuksen (SCR) ja vähimmäispääomavaatimuksen (MCR). Solvenssi II uudistuksen tavoitteena on harmonisoida vakuutusyritysten vakavaraisuussäännöstö ja sen valvonta. Täten  Suomen kansallinen solvenssitesti tulee korvautumaan yhteisölainsäädännön mukaisella vakavaraisuussääntelyllä. Suomen pakollinen tasoitusmääräjärjestelmä joudutaan joka tapauksessa arvioimaan uudelleen kun Solvenssi II -direktiivin säännöksiä pannaan täytäntöön Suomessa. 

SCR:n ja MCR:n osalta määritellään ne varat, joilla nämä vaatimukset voidaan kattaa. Katteeksi kelpaavilta varoilta vaadittavat ominaisuudet määritellään direktiivissä, mutta eri kateomaisuusluokkien tarkempi sääntely tehdään uuden yhteispäätösmenettelypäätöksen mukaisilla täytäntöönpanotoimenpiteillä. Nämä valmistellaan komission ja asiantuntijakomiteoiden (EIOPS ja CEIOPS) toimesta ns. Lamfalussy-prosessin mukaisesti.  Tässä vaiheessa on vielä epäselvää, voidaanko ja missä määrin vakavaraisuusvaatimuksia kattaa tasoitusmäärällä. Kesällä 2007 alkanutta direktiivin neuvostokäsittelyä ja myöhemmin alkavaa täytäntöönpanotoimenpiteiden valmistelua varten olisikin muodostettava kansallinen näkemys tasoitusmäärän käyttämiseen vakavaraisuusvaatimusten katteena. 

Tasoitusmäärä lasketaan nykyisin osaksi vastuuvelkaa, vakuutusmaksuvastuun ja varsinaisen korvausvastuun lisäksi. Tämä merkitsee myös, että tasoitusvastuun verokohtelu on samanlainen kuin muun vastuuvelan. Tulevassa Solvenssi II  järjestelmässä myös varsinaisen vastuuvelan laskenta muuttuu ja tällä hetkellä on vielä epäselvää, missä määrin suomalainen varauskäytäntö poikkeaa tulevista Solvenssi II  säännöksistä. Jos nykyisestä tasoitusmääräjärjestelmästä luovutaan uuteen Solvenssi II  järjestelmään siirryttäessä, merkinnee  tämä nykyisen säännöstön mukaan, että tasoitusmäärä  purkautuu suurelta osin yhtiöiden omaan pääomaan.

Tavoitteet	
	Työryhmän,  tulee arvioida vahinkovakuutusyhtiöiden tasoitusmääräjärjestelmän uudistamistarvetta ottaen erityisesti huomioon Solvenssi II -uudistuksen vaikutus.	

Tehtävä	
	Työryhmän tehtävänä on
-	arvioida Suomen tasoitusmääräjärjestelmän nykytila sekä  määritellä sen tarve ja muoto tulevassa EU-sääntelykehikossa erityisesti Solvenssi II -uudistuksen valossa ja ottaen huomioon myös kirjanpitosäännösten muutokset. 
-	arvioida mahdollisten muutosten vaikutus yhtiöiden vakavaraisuuslaskentaan ja verokohteluun
-	valmistella mahdollinen kansallisen tasoitusjärjestelmän muutostarve ottaen huomioon eri intressiryhmien tasapuolinen kohtelu

Organisointi	
		Puheenjohtaja Tarmo Pukkila, osastopäällikkö, ylijohtaja, sosiaali- ja terveysministeriö 	
		Jäsenet:	
		Carin Lindqvist-Virtanen, apulaisosastopäällikkö, sosiaali- ja terveysministeriö 	
		Pertti Pulkkinen, ylimatemaatikko, sosiaali- ja terveysministeriö 	
		Juhani Turunen, hallitussihteeri, sosiaali- ja terveysministeriö 	
		Jaakko Hannula, hallitusneuvos, sosiaali- ja terveysministeriö 	
		Pirkko Welin-Siikaluoma, ylimatemaatikko, Vakuutusvalvontavirasto 	
		Terhi Järvikare, neuvotteleva virkamies, valtiovarainministeriö 	

Kustannukset ja rahoitus	
	Työryhmän kustannukset maksetaan momentilta 33012114.	

	Sosiaali- ja terveysministeri	Liisa Hyssälä	

	Hallitussihteeri	Pia Jokinen	

LIITTEET	
	Muistio	

JAKELU	
	Päätöksessä mainituille	

TIEDOKSI	
	Kansliapäällikö Välimäki
STM
-hankerekisteri
-kirjaamo
-vakuutusosasto
-talousosasto
-viestintäyksikkö

Valtiovarainministeriö
Vakuutusvalvontavirasto